陳貝兒去年主持大台節目《嫁到這世界邊端》，先後到過德國、丹麥、泰國同阿布札比，尋訪異鄉人妻，佢哋雖然做過埠新娘，但全部係幸福人妻，得到異國丈夫愛錫，訪問呢班幸福人妻，當然令貝兒感觸落淚。

《嫁》上次反應好，今年開拍第二集，貝兒再向世界出發，佢早前去咗以色列同韓國，上月初再出發，呢次個trip比較長，40日會去瑞典、法羅群島、波蘭、希臘同土耳其合共5個國家，成個行程要坐19程飛機，諗起都頭痛。

見貝兒貼出相，佢全都着住比較嘅衣飾，東歐洲國家天氣都偏涼。轉眼貝兒捱過咗一半行程，佢噚日喺facebook感言：「直到海枯石爛。40日嘅拍攝已經完成一半，仲有20日。你還好嗎？由瑞典、波蘭、再輾轉黎到法羅群島，如果真愛喺天涯海角，你願意去嗎？」佢留言當中充感觸，可能一人在途上，要面對拍攝困難同壓力，難免心有糾結。貝兒也曾分享心情：「當世界給你迂迴要你等待、你就go with the flow，欣賞沿途風景吧。」

貝兒帶着兩篋行李，隨數人攝製隊外景，沒有助手照顧，出鏡妝頭、服飾全部要自己負責，絕對係一個考驗，貝兒每到一站都有喺fb打卡報平安，日前身處法羅群島大草原上，佢留言：「每隔一段時間就想去一個冇人搵到嘅地方。」貝兒今日接受傳媒訪問時話：「行程好密，有啲攰。」